ภาววิทย์ กลิ่นประทุม ที่ปรึกาการลงทุนบล.บัวหลวง
“ภาววิทย์ กลิ่นประทุม” หนุ่มวัย 32 ปี ที่ปรึกษาการลงทุนบริษัทหลักทรัพย์ (บล.) บัวหลวง เป็นหลานของปู่ “ทวิช กลิ่นประทุม”
31 ต.ค. 2555

โดย...เจียรนัย อุตะมะ
“ภาววิทย์ กลิ่นประทุม” หนุ่มวัย 32 ปี ที่ปรึกษาการลงทุนบริษัทหลักทรัพย์ (บล.) บัวหลวง เป็นหลานของปู่ “ทวิช กลิ่นประทุม” อดีตรองนายกรัฐมนตรี และหลานของอา “สรอรรถ กลิ่นประทุม” อดีตรองหัวหน้าพรรคไทยรักไทย คุณตาของเขาคือ “วีระ รมยะรูป” อดีตกรรมการธนาคารกรุงเทพ
มารดาของเขาเคยเป็นผู้บริหารธนาคารกรุงเทพ ที่ปัจจุบันเกษียณอายุงานแล้ว และฝากพอร์ตลงทุนไว้ในมือของบุตรชายคนนี้
ใครจะคิดว่าคุณหนูอย่างเขาจะกลายมาเป็นต้นแบบของนักลงทุนรุ่นใหม่ในปัจจุบันได้ แต่กว่าจะกลายมาเป็นนักลงทุนเลือดใหม่และที่ปรึกษาการลงทุนของ บล.บัวหลวง ชายคนนี้ล้วนบุกเบิกเส้นทางด้วยตัวเองทั้งสิ้น และเส้นทางนั้นล้มลุกคลุกคลานกว่าจะมาถึงวันนี้
เขาโด่งดังมาจากการเขียนบล็อกของตัวเองที่ถ่ายทอดประสบการณ์การลงทุนในธุรกิจจริงที่ประสบความล้มเหลวแล้วนำบทเรียนนั้นมาถ่ายทอดให้คนอ่าน จนสามารถเขียนหนังสือแกะรอยหยักสมอง รวยหุ้นหมื่นล้าน ออกมาหลายตอน มียอดขายดีที่สุด เล่าประสบการณ์ กลยุทธ์ วิธีการในการลงทุน เคล็ดลับ การตัดสินใจ รวมถึงการฝึกฝนและหลักคิดในการลงทุนที่ถูกต้อง จนเป็นแรงบันดาลใจให้นักลงทุนรุ่นใหม่ยึดเป็นต้นแบบในการลงทุน




 
“ภาววิทย์” จบปริญญาตรีคณะบริหารธุรกิจ (การตลาด) จากมหาวิทยาลัยธรรมศาสตร์ เป็นเด็กหัวดี เคยเป็นนักเรียนแลกเปลี่ยนที่มีความใฝ่ฝันอยากทำธุรกิจที่ยิ่งใหญ่เหมือนปู่ ภายหลังเรียนจบได้เริ่มต้นทำธุรกิจร้านอาหารไทยในออสเตรเลีย ชื่อว่า Thai Tales เริ่มต้นก็ประสบความสำเร็จ มีกำไรปีละ 3 ล้านบาท แต่ความที่ทะเยอทะยานในวัยหนุ่ม เขารุกเปิดอีก 5 สาขา ในรูปแบบแตกต่างกัน ทั้งสั่งกลับบ้าน นั่งทานที่ร้าน ลงทุนสาขาละ 6 ล้านบาท เจ๊งไม่เป็นท่า เพราะไม่ได้ศึกษาวงจรธุรกิจ จึงลดขนาดเหลือสาขาเดียว แล้วกลับเมืองไทย
เมื่อกลับมาเริ่มต้นชีวิตใหม่ด้วยการเป็นนักวิเคราะห์ที่ธนาคารกรุงเทพ ขึ้นตรงต่อ “ชาติศิริ โสภณพนิช” กรรมการผู้จัดการใหญ่
“ผมเข้าทำงานที่แบงก์กรุงเทพตอนนั้นเพราะเป็นหลานคุณตา ‘วีระ รมยะรูป’ อยู่ที่นั่นตั้งแต่ปี 2551 จนถึง 2555 ไม่ได้ทำอะไรมากนัก ทั้งที่เสนอโครงการไปเยอะ แต่ผมก็เขียนบล็อกในเฟซบุ๊กและทวิตเตอร์ถ่ายทอดประสบการณ์การทำธุรกิจและลงทุนหุ้น พร้อมกับการลงทุนหุ้นให้คุณแม่ไปด้วย นักลงทุนที่ลงทุนทางอินเทอร์เน็ตล้วนรู้จักผมทั้งสิ้น ตอนนี้มีสมาชิกกว่า 2 หมื่นคน”
นั่งหน้าห้อง “ชาติศิริ” มานมนาน จน “สาธิต อุทัยศรี” เลขานุการ “ชาตรี โสภณพนิช” ประธานกรรมการธนาคารกรุงเทพ เห็นแวว จึงแนะนำให้มาทำงานกับ “ชอง โท” ประธานกรรมการและประธานกรรมการบริหาร บล.บัวหลวง
เมื่อเข้ามาเป็นที่ปรึกษาการลงทุนให้ บล.บัวหลวง เรียกได้ว่าอยู่ถูกสถานที่และถูกเวลา เมื่อเสนอโครงการใดให้ผู้บริหาร ล้วนได้รับการตอบรับทั้งสิ้น
ปัจจุบัน เขาได้รวมกลุ่มกับบรรดานักลงทุนรุ่นใหม่เผยแพร่ความรู้ แนวคิด และประสบการณ์ผ่านเว็บไซต์ stock tomorrow รวมทั้งเฟซบุ๊กและทวิตเตอร์จนได้รับความนิยม มีผู้เข้าไปติดตามเป็นสมาชิกและแฟนเพจจำนวนมาก จนตั้งตนเป็นผู้เชี่ยวชาญ สร้างตำรา จัดคอร์สให้ความรู้ แนะนำแนวคิดและกลยุทธ์การลงทุนที่ได้รับการยอมรับและความนิยมสูงสุด 
“ผู้บริหารที่ บล.บัวหลวง เป็นคนทันสมัย วัยรุ่นมาก ยอมแต่งตัวเป็นเจไดเมื่อมีการจัดกิจกรรมให้ลูกค้า ให้ความรู้โดยคัดเลือกคนเข้ามาเรียนรู้การลงทุนเสมือนคัดเลือกคนเข้าบ้านเอเอฟเพื่อเป็นศิลปินนักร้อง ให้ทดลองซื้อขายหุ้นด้วยตัวเอง มีสต๊อกมาสเตอร์เป็นผู้สอน มีคนสนใจร่วมเกือบ 300 คน แต่คัดเลือกเข้ามาเพียง 20 คนเท่านั้น การที่เข้ามาเป็นที่ปรึกษาการลงทุนที่นี่ ทำให้มีความรู้อย่างเป็นระบบมากขึ้น ทำให้รู้จักนักธุรกิจมากขึ้น”
ความใฝ่ฝันของเขาคือ อยากจะเปิดมหาวิทยาลัยเกี่ยวกับการลงทุน ที่ปัจจุบันนี้เขาเชื่อว่ายังไม่มีหน่วยงานใดสามารถทำได้ตามความคิดของเขา